## Més de 235.000 persones viatgen gratis en els servicis de transport públic de la Generalitat durant el Dia sense Cotxe

*** Respecte al diumenge anterior s’ha registrat un increment conjunt d’un 10 %
* Metrovalencia, TRAM d’Alacant, MetroBus i TRAM de Castelló van obrir les portes de manera gratuïta durant tota la jornada**

Més de 235.000 persones van viatjar gratis este diumenge en els servicis públics de transport de la Comunitat Valenciana, amb motiu del Dia Europeu sense Cotxe. Esta jornada, promoguda per la Generalitat, ha sigut el tancament a les diferents activitats de la Setmana Europea de la Mobilitat Sostenible, organitzades des de la Conselleria de Medi Ambient, Infraestructures i Territori.

Durant este diumenge els servicis de Metrovalencia, TRAM d’Alacant, MetroBus i TRAM de Castelló van funcionar de manera gratuïta.

Segons les dades acumulades, i tenint en compte que el diumenge és el dia de la setmana que menys desplaçaments es registren de manera habitual, la xarxa de metro i tramvia de València va registrar un poc més de 185.000 desplaçaments, mentres que TRAM d’Alacant va superar els 41.000 viatgers. A estes dades cal sumar els usuaris de l’àrea metropolitana de València que van utilitzar Metrobús i del TRAM de Castelló. Les primeres estimacions aporten uns 10.000 viatgers més.

El conseller de Medi Ambient, Infraestructures i Territori, Vicente Martínez Mus ha destacat que “la jornada es va desenrotllar amb total normalitat i ha permés que milers de persones de tota la Comunitat Valenciana puguen conéixer de primera mà i sense cap cost els avantatges que té utilitzar el transport públic”.

El Dia sense Cotxe ha tancat els actes de la Setmana de la Mobilitat que s’ha desenrotllat del 16 al 22 de setembre i que enguany la Generalitat ha promogut amb la campanya ‘Puja’, a manera d’invitació als ciutadans perquè utilitzen el transport públic, pensant a afavorir i impulsar una mobilitat més accessible, universal i saludable durant tot l’any, i no únicament esta setmana.

Fecha: 23/09/2024